Verdagte in arres ná kruisvuur Kaapse meisie (6) eis | Netwerk24
Deur Warda Meyer 13 Julie 2020 19:47
Gaylin Cupido (6) wat Saterdag in ’n bendeskietery noodlottig gewond is. Foto: Verskaf
Gaylin Cupido is omstreeks 19:30 in Rusticanastraat in Scottsdene in bendekruisvuur noodlottig gewond.
Sy was buite saam met familielede toe sy in die bors geskiet is. Hulle het haar tevergeefs na die Kraaifontein-daghospitaal gehaas.
Noloyiso Rwexana, Wes-Kaapse polisiewoordvoerder, sê lede van die blitspatrollie, wat deur die Kraaifontein-polisie bystaan is, het die verdagte Sondag omstreeks 13:30 in hegtenis geneem.
Rwexana sê die verdagte sal binnekort in die hof verskyn.
Albert Fritz, LUR van gemeenskapsveiligheid, het die skietvoorval skerp veroordeel. Hy sê die inwoners van die gebied het Sondag ná die voorval betoog.
“My medelye gaan uit na die Cupido-familie in hierdie moeilike tyd. Dit is ’n geweldige verlies. Geen ouer moet hul kind begrawe nie,” het hy gesê.
Meer oor: Skietvoorval | Inhegtenisneming
Pa en dogter (3) dood in skietery in Elsiesrivier